**ТАТАР ӘДӘБИЯТЫ АША УКУЧЫЛАРГА ӘХЛАК ТӘРБИЯСЕ БИРҮ**

Закирова Гульшат Камиловна (gulshat\_rafikova@mail.ru), учитель татарского языка и литературы МБОУ «Арская начальная общеобразовательная школа №3 – детский сад» (МБОУ «АНОШ №3-детский-сад» Арского муниципального района РТ)

 *Рухи һәм әхлак тәрбия проблемасы бүгенге көндә безнең җәмгыятебездә бик үткен тора. Моңа сәбәпләр бик күп. Шуларның берсе – тәрбия институтын юкка чыгару. Җәмгыятебезне рухи яктан тергезү өчен традицион формадагы белем генә җитмәгәнен көннән көн күбрәк кеше аңлый бара.*

*Сүз әдәбият дәресләрендә укучыларга рухи һәм әхлакый тәрбия бирү эшчәнлеген күрсәтү турында бара. Бу проблеманы чишү өчен безгә укыту методикасыннан тыш әхлак тәрбиясе бирү методикасын да белү зарури. Шуның белән беррәттән, федераль дәүләт белем стандартларына таянып эш итәргә тиеш булабыз.*

Әхлак темасы – хәзерге заманда иң актуаль, төп темаларның берсе. Татар әдәбиятында да әхлак темасы – үзәктә торучы иң мөһим мәсьәлә. Соңгы дистә елларда мәктәпләрдә әдәп-тәртип, шәфкать-фәлән белмәгән балалар күбәя бара, социум, балаларны һәм яшьләрне чолгап алган мохит танып була алмаслык үзгәрде. Ирек һәм демократияне беркайчан да күрмәгән россиялеләр нәрсә эшләргә яравын һәм ярамавын белмәделәр. Ә әхлакый нормалар исә бернинди законда да язылмаган, алар кешеләр акылында һәм хисендә, йола һәм гореф-гадәтләрендә сакланып килә. Әхлаклылык кешенең гадәти сыйфатына әйләнсен өчен, моңа аны бала чактан ук гадәтләндерергә кирәк.

Кешене әхлакый яктан тәрбияләүдә әдәбият һәм фольклор чын мәгънә-сендә остаз, юкка гына аны “тормыш дәреслеге” дип йөртмиләр.

Гаилә дә тәрбияне күбрәк мәктәп өстенә йөкләргә тырышты. Иҗади үсеш технологиясенең атасы, психология фәннәре докторы, профессор Әхмәт Зәки улы Рәхимов әйткәнчә, хәзерге укытучы алдында торган беренчел бурыч – укучыларга әхлак тәрбиясе бирү.

 Мәктәп программасына әсәрләр киләчәк яшь буынны мәрхәмәтле, шәфкатьле, туган як табигатен саклаучы һәм яратучы, гомумкешелекнең уңай сыйфатларына ия булган, милләт мәнфәгатьләрен яклардай кеше итеп тәрбияләү бурычларын күз алдында тотып сайланган.

 Әдәбият программаларында һәр сыйнныф өчен фольклор әсәрләре тәкъдим ителә. Дәреслекләргә кертелгән мәкаль, табышмак, әкият, мәзәк, әйтем, җыр, шигырь, хикәяләр укучыларга татар халкының бай рухи дөньясын тирәнрәк һәм тулырак аңларга, күп гасырлар буена тулылындырып, туплап килгән югары әхлак-әдәп нормаларын, күркәм гореф-гадәтләрен яратырга һәм үзләштерергә ярдәм итәләр.

Әкиятләрнең һәрберсе үгет-нәсихәтле, нинди дә булса хакыйкатьне бәян итә. Аларда халык хезмәткә, тырышлыкка, күңел сафлыгына дан җырлый; гаделлек, зирәклек һәрвакыт җиңә; ялкау, комсыз кешеләр көлкеле хәлләрдә кала

Шулай ук табигать белән кеше, кеше белән кеше, бала белән ана мөнәсәбәтләре аша матурлыкны аңлый белергә өйрәтүдә Ә. Еникинең “Матурлык” әсәре зур әһәмияткә ия. Хикәянең төп герое булган Бәдретдингә шәкерт буларак характеристика бирелә. Ул яхшы укый, дусларына ярдәмчел. Дуслары белән кайтып кергәч, малайның әтисе белән күрешүен искә төшерик. Алар бик озак күрешмәгәннәр, бер - берсенең кочагына ташланмыйлар, үбешмиләр дә. Чөнки татар халкында андый гадәт юк. “Улым” дип күрешү аша гына алар бөтен сагынуларын, бер-берсенә булган ихтирамнарын белдерәләр. Бәдретдиннең өйдәге иң өлкән кешегә “Бабакай” диеп эндәшүе генә дә күңелләрне эретерлек. Шәкертләр киткәндә аннан фатиха бирүне сорыйлар. Монда инде бабайның гаиләдә төп кеше булуы күренә, чөнки мөселман халкында олылырга зур хөрмәт белән карау гадәткә кергән. “Олыласаң олыны, олыларлар үзеңне”, - ди халык. Язучы бу хикәясендә бала һәм ана образлары аша алар арасында булган мәхәббәт матурлыгын, бөеклеген сурәтли.

Мөхәммәдьяр иҗатында да тәрбия мәсьәләсе зур урын алган, милләттебезнең төп сыйфатына әверелгән тыйнаклык, юмартлык, тугрылык, хәләл көч белән яшәүгә мәдхия укыла.Аның “Хикәяте” укучыларда кешеләргә яхшылык эшләү теләген тудыра. Балыкчы мисалында алар игелекле эшләрнең беркайчан да юкка чыкмавын, артыгы белән үзеңә кайтуын күрәләр.

Әдәбият дәреслекләренә К.Галинең “Кыйссаи Йосыф” әсәреннән өзек тә бик урынлы кертелгән, чөнки халык күңелендә шулкадәр тирән урын алып, ихтирам ителүгә, үрнәк итеп куелырга мөмкин. Элек язылган бу әсәр һәркемнең күңеленә якын булган: олысы да, кечесе дә, егет һәм кызы да, укымышлысы да – һәркайсы үзенә аннан рухи азык, көч алган. Укучыларны ата-анага карата хөрмәт белән карарга, ил-халык алдында ак йөзле, саф күңелле, намуслы булырга өйрәтүен дәвам итә. Автор Йосыфка илаһи матурлык бирә. Аның һәр сыйфатын могҗиза дәрәҗәсенә җиткереп арттыра. Ләкин Йосыфның тышкы матурлыгы – эчке матурлыгының чагылышы гына. Аның йөзендәге нурлардан һәм күз карашыннан Аллага тугрылыгы да, зирәк акылы да, җитмеш ике тел белүе дә сизелеп тора. Бу әсәрне татар халкы бик яхшы белгән. Кешеләр Йосыфның матурлыгына һәм зирәклегенә сокланганнар. Аның кебек тугрылыклы, сабыр, инсафлы, шәфкатьле булырга омтылганнар. Коръән дә кешеләрне Йосыф кебек шәфкатьле булырга өнди, шәфкатьлелек, тугрылык, сабырлык кешене бәхетле итә, ди.

Г.Тукайның “Су анасы” әкият-поэмасын укыганнан соң, укучылар малайның таракны урлавын, алдашуын әйтәләр. Бер начарлык икенчесен тудыра. Шуннан соң әкиятнең төп фикерен билгелиләр. Нәтиҗә. Кеше әйберенә кагылырга ярамый.

Күренекле татар язучылары Галимҗан Ибраһимовның “Яз башы” әсәре туган як табигатенә сакчыл караш тудыра. Образларга характеристика бирү аша, укучылар төп геройның  тәрбияле, итагатьле, тыйнак, сабыр, тырыш,  хезмәт сөючән, әнисен яратуын,  хөрмәтләвен, олылавын аңлыйлар. Салих образы – җыелма образ итеп бирелгән. Димәк, әсәрдә наданлык һәм белемлелек турында да сүз бара. Шулай ук укучылар образларга хас булган күркәм булмаган сыйфатлар турында да әйтеп китәләр. Әсәрнең әһәмияте: автор әнисенә, дусларына булган мөнәсәбәте аша Салихның матур образын җиткерә.

 Әлбәттә, мондый мисалларны бик күп китерергә мөмкин. Без, укытучылар, һәрбер әсәрне укучыларга рухи, милли һәм әхлак тәрбиясе бирүдә, аларны халкыбызга хезмәт итәрдәй шәхес буларак формалаштыруда, һәрбер образның тискәре һәм уңай якларын ачып, балаларда гомумкешелекнең уңай сыйфатларын тәрбияләү өчен барлык мөмкинлекне дә файдаланырга тиешбез. Кешелекнең рухи мирасын без түкми-чәчми аларга җиткерергә тиешбез. Һәм без үзебезнең мәктәп укытучылары белән шулай эшләргә тырышабыз, уку-укыту мәсьәләләрен генә түгел, тәрбия бирү проблемаларын да методик берләшмә утырышларында бергәләп тикшерәбез, дәресләрдә яңа технологияләр куллану мөмкинлекләрен өйрәнәбез.

Татар әдәбияты дәресләрендә әхлак тәрбиясенә аеруча зур игътибар бирелергә тиеш. Туган телне яхшы белү, аны ярату, аны хөрмәтләү – әхлаклылыкның бер өлеше.

**Әдәбият** :

1. Казыйханов. В. С. Әхлак дәресләре. — Яр Чаллы : Иҗат нәшрияты, 1998. — 240 б.
2. Казыйханов. В.С. Как проводить уроки нравственнности? — Казань: Издательство «Дом печати», 2004. — 48стр.
3. Фәхреддин. Р.Р. Нәсыйхәт. Әхлак гыйлеменнән. – Казан: Мәгариф, 2005. – 184 б.
4. Хуҗиәхмәтов. Ә. Н. Тәрбия дәресләре. — Казан: Матбугат йорты нәшрияты, 1998. — 422б.
5. Хуҗиәхмәтов. Ә.Н. Тәрбия — мәңгелек фәлсәфә. — Казан: Мәгариф нәшрияты, 2006. — 223 б.
6. Шәмсетдинов. Г.А. Әхлак тәрбиядән башлана. - Мәгариф. —2005. — №4
7. Җәләлиев. Ш.Ш. Акыл яшьтә түгел — башта. - Мәгариф. —2004. — №9